钦定古今图书集成/明伦汇编/氏族典/第056卷 > 徐纥
## 钦定古今图书集成/明伦汇编/氏族典/第056卷 > 徐纥

按《魏书徐纥传》：“纥字武伯，乐安博昌人也。少好学，有
名理，颇以文词见称。察孝廉，对策上第，高祖拔为主
书。世宗初，除中书舍人。谄附赵修，迁通直散骑侍郎。
修诛，徙枹罕。还除中书舍人。清河王怿又以文翰待
之。及元义害怿，出为雁门太守。纥称母老，解郡还乡。
未几入洛，饰貌事义，大得义意。义父继西镇潼关，以”
为从事中郎。灵太后反政，复起为中书舍人。纥又曲
事郑俨，特被信任。俄迁给事黄门侍郎，仍领舍人，总
摄中书、门下之事。寻加镇南将军、金紫光禄大夫。参
朱荣将入洛，纥矫诏夜开殿门，取骅骝御马十匹，东
走兖州。羊侃时为太山太守，纥往投之，说侃反，孝庄
遣于晖与齐献武王讨之。纥说侃请乞师于萧衍，侃
信之，遂奔衍。